21.

Se introduce următorul articol: „Articolul 34a Vizite virtuale la fața locului (1) Prin derogare de la articolul 21 alineatul (1), în cazul în care circumstanțe grave, extraordinare și imprevizibile, care nu se află sub controlul operatorului sau al operatorului de aeronave, împiedică verificatorul să efectueze o vizită fizică la fața locului și în cazul în care, în pofida tuturor eforturilor rezonabile depuse, aceste circumstanțe nu pot fi depășite, verificatorul poate decide, sub rezerva aprobării de către autoritatea competentă în conformitate cu alineatul (3) din prezentul articol, să efectueze o vizită virtuală la fața locului. Verificatorul ia măsuri în vederea reducerii riscului de verificare la un nivel acceptabil pentru a obține o asigurare rezonabilă că raportul operatorului sau al operatorului de aeronave nu conține inexactități materiale. O vizită fizică la fața locului a instalației sau a operatorului de aeronave se efectuează fără întârzieri nejustificate. Decizia de a efectua o vizită virtuală la fața locului se ia pe baza rezultatului analizei riscurilor și după ce s-a stabilit că sunt îndeplinite condițiile pentru a se efectua o vizită virtuală la fața locului. Verificatorul informează operatorul sau operatorul de aeronave cu privire la acest lucru, fără întârzieri nejustificate. (2) Operatorul sau operatorul de aeronave trimite o cerere autorității competente prin care îi solicită să aprobe decizia verificatorului de a efectua o vizită virtuală la fața locului. Cererea trebuie să includă următoarele elemente: (a) dovada că nu este posibilă efectuarea unei vizite fizice a locului din cauza unor circumstanțe grave, extraordinare și imprevizibile, care nu se află sub controlul operatorului sau al operatorului de aeronave; (b) informații cu privire la modul în care va fi efectuată vizita virtuală la fața locului; (c) informații privind rezultatul analizei riscurilor efectuate de către verificator; (d) dovezi privind măsurile luate de către verificator în vederea reducerii riscului de verificare la un nivel acceptabil pentru a obține o asigurare rezonabilă că raportul operatorului sau al operatorului de aeronave nu conține inexactități materiale. (3) La primirea unei cereri prezentate de operatorul sau de operatorul de aeronave în cauză, autoritatea competentă decide cu privire la aprobarea deciziei verificatorului de a efectua o vizită virtuală la fața locului, luând în considerare elementele menționate la alineatul (2). (4) Prin derogare de la alineatul (3), în cazul în care un număr mare de instalații sau de operatori de aeronave sunt afectați de circumstanțe similare grave, extraordinare și imprevizibile, care nu se află sub controlul operatorului sau al operatorului de aeronave, și sunt necesare măsuri imediate din motive de sănătate impuse de legislația națională, autoritatea competentă poate autoriza verificatorii să efectueze vizite virtuale la fața locului, fără a fi necesară o aprobare individuală, astfel cum se prevede la alineatul (3), cu condiția ca: (a) autoritatea competentă să fi stabilit că există circumstanțe grave, extraordinare și imprevizibile, care nu se află sub controlul operatorului sau al operatorului de aeronave și că sunt necesare măsuri imediate din motive de sănătate impuse de legislația națională; (b) operatorul sau operatorul de aeronave să informeze autoritatea competentă cu privire la decizia verificatorului de a efectua o vizită virtuală la fața locului, anexând elementele menționate la alineatul (2). Autoritatea competentă examinează informațiile furnizate de operator sau de operatorul de aeronave în conformitate cu litera (b) în cursul evaluării raportului operatorului sau al operatorului de aeronave și informează organismul național de acreditare cu privire la rezultatul evaluării.”